मित्र को शायद इस तरह धकेले जाने की उम्मीद नहीं थी, अतः बदहवासी की हालत में वह सामान सहित लड़खड़ाया और फिर जाकर एक ऐसे दुष्ट-पुष्ट पुरुष से टकराया जो अपने भारी-भरकम शरीर के आधे भाग से अधे से अधिक बर्थ को घेरे था और बाकी से ज़मीन को...। वह उस समय भयानक नींद में था, पर मेरे मित्र के धक्के से ऐसा जागा, जैसे कि रात भर का जगा हो...। उसकी आँखों से चिंगारियाँ फूटने लगी। उसने अपने आसपास घूर कर देखा, फिर मित्र की धुनाई करने लगा। उसकी भयानक गर्जना से मैं इतना भयभीत हो गया कि उस पूरे सफ़र के दौरान मैने मित्र को पहचानने से भी इंकार कर दिया। मित्र बेचारा क्या करता...? पिटा हुआ मुँह और धुना हुआ शरीर लेकर सारे रास्ते वह मुझे खा जाने वाली नज़रों से घूरता रहा।